Document ID: 32013R1174

REGOLAMENT TAL-KUMMISSJONI (UE) Nru 1174/2013
tal-20 ta’ Novembru 2013
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tar-Rapportar Finanzjarju (IFRS) 10 u 12 u l-Istandard Internazzjonali tal-Kontabilità (IAS) 27
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabilità (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
F’Ottubru 2012, il-Bord dwar l-Istandards Internazzjonali tal-Kontabilità (IASB) ippubblika emendi għall-Istandard Internazzjonali tar-Rapportar Finanzjarju (IFRS) 10 Dikjarazzjonijiet Finanzjarji Konsolidati, l-IFRS 12 Divulgazzjoni ta’ Interessi f’Entitajiet Oħra u l-Istandard Internazzjonali tal-Kontabilità (IAS) 27 Rapporti Finanzjarji Separati. L-IFRS 10 ġie emendat sabiex jirrifletti aħjar il-mudell tan-negozju ta’ entitajiet ta’ investiment. Huwa jirrikjedi li entitajiet ta’ investiment ikejlu s-sussidjarji tagħhom fil-valur ġust permezz ta’ kont ta' profitt jew telf minflok jikkonsolidawhom. L-IFRS 12 ġie emendat sabiex jiġi jirrekjedi żvelar speċifiku dwar tali sussidjarji ta’ entitajiet ta’ investiment. L-emendi għall-IAS 27 neħħew ukoll l-għażla li kellhom l-entitajiet ta’ investiment biex ikejlu l-investimenti f’ċerti sussidjarji jew bil-valur tal-kost jew bil-valur ġust fir-rapporti finanzjarji separati tagħhom. L-emendi għall-IFRS 10, l-IFRS 12 u l-IAS 27 jimplikaw bħala konsegwenza li jridu jsiru emendi għall-IFRS 1, IFRS 3, l-IFRS 7, l-IAS 7, l-IAS 12, l-IAS 24, l-IAS 32, l-IAS 34 u l-IAS 39 sabiex tiġi żgurata l-konsistenza bejn l-istandards internazzjonali tal-kontabilità.
(3)
L-emendi għall-IFRS 10, l-IAS 27 u ċerti emendi konsegwenzjali għal standards oħra jinkludu referenzi għall-IFRS 9 Strumenti Finanzjarji, li fil-preżent ma jistgħux jiġu applikati peress li l-IFRS 9 għadu ma ġiex adottat mill-Unjoni. Għalhekk kwalunkwe referenza għall-IFRS 9 kif stabbilit fl-Anness għal dan ir-Regolament għandha tinqara bħala referenza għall-IAS 39.
(4)
Il-konsultazzjoni mal-Grupp Tekniku ta’ Esperti tal-Grupp Konsultattiv Ewropew dwar ir-Rapportar Finanzjarju tikkonferma li l-emendi għall-IFRS 10, l-IFRS 12 u l-IAS 27 jissodisfaw il-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(5)
Ir-Regolament (KE) Nru 1126/2008 għandu għalhekk jiġi emendat skont dan.
(6)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabilità,
ADOTTAT DAN IR-REGOLAMENT:
Artikolu 1
1. L-Anness tar-Regolament (KE) Nru 1126/2008 huwa emendat kif ġej:
(a)
L-Istandard Internazzjonali tar-Rapportar Finanzjarju (IFRS) 10 Dikjarazzjonijiet Finanzjarji Konsolidati, huwa emendat kif stipulat fl-Anness ta' dan ir-Regolament;
(b)
L-IFRS 12 Divulgazzjoni ta’ Interessi f’Entitajiet Oħra huwa emendat kif stipulat fl-Anness ta' dan ir-Regolament;
(c)
L-Istandard Internazzjonali tal-Kontabilità (IAS) 27 Rapporti Finanzjarji Separati huwa emendat kif stipulat fl-Anness għal dan ir-Regolament;
(d)
L-IFRS 1 Adozzjoni għall-Ewwel Darba ta' Standards Internazzjonali ta' Rapportar Finanzjarju, l-IFRS 3 Kombinamenti ta’ negozji, l-IFRS 7 Strumenti Finanzjarji: Żvelar, l-IAS 7 Rapport tal-Flussi tal-Flus, l-IAS 12 Taxxi fuq id-Dħul, l-IAS 24 Żvelar fuq Partijiet Relatati, l-IAS 32 Strumenti Finanzjarji: Preżentazzjoni, l-IAS 34 Rappurtaġġ Finanzjarju Interim u l-IAS 39 Strumenti Finanzjarji: Rikonoxximent u Kejl huma emendati skont l-emendi għall-IFRS 10 kif stipulat fl-Anness għal dan ir-Regolament.
2. Kwalunkwe referenza għall-IFRS 9 Strumenti Finanzjarji fl-emendi msemmija fil-paragrafu 1 għandhom jinqraw bħala referenza għall-IAS 39.
Artikolu 2
Kull kumpanija għandha tapplika l-emendi msemmija fil-Artikolu 1(1), sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2014 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi l-Brussell, l-20 ta’ Novembru 2013.

Labels: 2
7
4
12